ΓΡΑΠΤΗ ΕΡΩΤΗΣΗ E-0602/00

υποβολή: Giovanni Pittella (PSE) προς την Επιτροπή

(3 Μαρτίου 2000)

Θέμα: Επιδημία γρίπης των ορνίθων σε ορισμένες ιταλικές περιοχές

Δεδομένου ότι σε ορισμένες ιταλικές περιοχές βρίσκεται σε εξέλιξη επιδημία γρίπης των ορνίθων, η οποία έχει προκαλέσει το θάνατο ή τη θανάτωση επτά εκατ. πτηνών.

Θα μπορούσε να αναφέρει η Επιτροπή:

- Ποιες μέθοδοι θανάτωσης χρησιμοποιήθηκαν για τα πτηνά τα οποία δεν θανάτωσε άμεσα η γρίπη, από ποιους διενεργήθηκαν οι θανατώσεις, ποιος έδωσε τη σχετική άδεια, για πόσα ζώα και σε ποιες εγκαταστάσεις;

- Τηρήθηκαν, και πώς, οι διατάξεις της οδηγίας 93/119/ΕΚ(1) (που έχει μεταφερθεί στο εθνικό δίκαιο με το Νομοθετικό Διάταγμα αριθ. 333/1.9.1998);

- Ποιος τελικός προορισμός αποφασίσθηκε για τα ζώα που θανατώθηκαν εξαιτίας της επιδημίας;

(1) ΕΕ L 340 της 31.12.1993, σελ. 21.

Απάντηση του κ. Byrne εξ ονόματος της Επιτροπής

(14 Απριλίου 2000)

Στα μέσα Μαρτίου 2000 οι ιταλικές αρχές ανακοίνωσαν 368 εστίες γρίπης των πτηνών. Οι εστίες εμφανίστηκαν σε διάφορα είδη και κατηγορίες παραγωγής. Περίπου 12,2 εκατ. πτηνών θανατώθηκαν στις μολυσμένες εκμεταλλεύσεις εκτροφής πουλερικών και 3 εκατ. στις εκμεταλλεύσεις επαφής ήψηλού κινδύνου.

Δεν είναι ακόμη διαθέσιμα ακριβή στοιχεία που αφορούν τα πτηνά που πέθαναν από τη νόσο και εκείνα που θανατώθηκαν στις μολυσμένες εκμεταλλεύσεις. Η έλλειψη αριθμητικών στοιχείων οφείλεται ιδίως στο γεγονός ότι η νόσος μπορεί να προκαλέσει θνησιμότητα που μπορεί να ανέλθει σε 100 % σε πολύ μικρό χρονικό διάστημα. Τα ζώα πεθαίνουν συχνά τη στιγμή που λαμβάνονται μέτρα για τη θανάτωσή τους.

Η μέθοδος θανάτωσης των πτηνών αποτέλεσε αντικείμενο συζήτησης κατά την συνεδρίαση της μόνιμης κτηνιατρικής επιτροπής τον Ιανουάριο και τον Μάρτιο 2000. Κατά την δεύτερη αυτή συνεδρίαση, η ιταλική αντιπροσωπεία ανακοίνωσε ότι οι διατάξεις της οδηγίας 93/119/ΕΟΚ για την προστασία των ζώων κατά τη σφαγή ή και τη θανάτωσή τους(1) εφαρμόστηκαν. Η οδηγία αυτή (παράρτημα Γ) αναφέρει τις επιτρεπόμενες μεθόδους για τη θανάτωση πτηνών όπως η ηλεκτροπληξία, η έκθεση σε διοξείδιο του άνθρακος, ο αποκεφαλισμός, εξάρθρωση του αυχένα και η χρήση του θαλάμου κενού. Κατά τη διάρκεια της εκτέλεσης πρέπει να πληρούνται ειδικές απαιτήσεις εντός του πλαισίου του γενικού στόχου (άρθρο 3) της οδηγίας αυτής" ώστε να αποφεύγεται οποιαδήποτε περιττή διέγερση, πόνος ή ταλαιπωρία των ζώων κατά τη διακίνηση, το σταβλισμό, την ακινητοποίηση, την αναισθητοποίηση, τη σφαγή και την θανάτωση. Εκτός από τις μεθόδους θανάτωσης που αναφέρονται ανωτέρω η αρμόδια αρχή μπορεί να εφαρμόσει άλλες διαδικασίες θανάτωσης για την καταπολέμηση νόσων

κατά τη διάρκεια των επιδημιών (παράρτημα Ε). Στις περιπτώσεις αυτές οι μέθοδοι που εφαρμόζονται πρέπει να πληρούν τις γενικές διατάξεις του άρθρου 3 της οδηγίας. Το ιταλικό επιδημιολογικό κέντρο για την περιφέρεια Veneto σε συνεργασία με το εθνικό εργαστήριο αναφοράς για τη γρίπη των πτηνών δημοσίευσε ένα εγχειρίδιο διαδικασιών(2) στην περίπτωση εμφάνισης της γρίπης των πτηνών. Το εγχειρίδιο περιλαμβάνει τις διαφορετικές μεθόδους για τη θανάτωση των διαφόρων τύπων πουλερικών.

Τα σφάγια των πεθαμένων πτηνών είτε θάβονται είτε αποστέλλονται σε εγκαταστάσεις επεξεργασίαςπολειμμάτων σφαγίων.

(1) ΕΕ L 340 της 31.12.1993.

(2) Manuale Operativo in caso di Influenza aviaria, Anno 1999, Istituto Zooprofilattico Sperimentale delle Venezie, Centro Regionale Epidemiologia Veterinare Regione Veneto, Laboratorio Nazionale di Riferimento Influenza aviaria.